LV Eiropas Savienības Oficiālais Vēstnesis C 45/1

KOMISIJAS ATZINUMS

(2011. gada 11. februāris),

piemērojot Eiropas Parlamenta un Padomes Direktīvas 98/37/EK 7. pantu saistībā ar aizliegumu, ko Nīderlandes iestādes ir noteikušas attiecībā uz 07426 tipa elektrisko zālienu pļaujmašīnu, kuras preču zīme ir “Intratuin” MD-2009-156

(Dokuments attiecas uz EEZ)

2011/C 45/01

1. Nīderlandes iestāžu paziņojums

Eiropas Parlamenta un Padomes Direktīvas 98/37/EK (1) par dalībvalstu normatīvo un administratīvo aktu tuvināšanu attiecībā uz mašīnām, kura bija spēkā līdz 2009. gada 29. decembrim, 2. panta 1. punktā noteikts, ka dalībvalstis veic visus piemērotos pasākumus, lai nodrošinātu direktīvā noteikto mašīnu laišanu tirgū un nodošanu ekspluatācijā tikai tad, ja, pareizi uzstādot, uzturot darba kārtībā, kā arī izmantojot atbilstīgi paredzētajam mērķim, tās neapdraud cilvēku un attiecīgā gadījumā arī mājdzīvnieku veselību un drošumu, kā arī neapdraud īpašuma drošumu.

Direktīvas 7. panta 1. punktā paredzēts, ka tad, ja dalībvalsts konstatē, ka mašīnas ar CE zīmi, tās izmantojot atbilstīgi paredzētajam mērķim, var apdraudēt cilvēku un attiecīgos gadījumos mājdzīvnieku vai īpašuma drošumu, dalībvalsts veic visus vajadzīgos pasākumus, lai tādas mašīnas izņemtu no tirgus, aizliegtu to laišanu tirgū, nodošanu ekspluatācijā un izmantošanu vai ierobežotu to brīvu apriti. Dalībvalsts nekavējoties informē Komisiju par jebkuru šādu pasākumu, norādot lēmuma iemeslus.

Nīderlandes iestādes 2009. gada 3. septembrī Eiropas Komisijai paziņoja, ka aizliedz laist tirgū 07426 tipa elektrisko zālienu pļaujmašīnu, kuras preču zīme ir “Intratuin”. To ražojis Ķīnas uzņēmums YAT Electrical Appliance Co. un ES tirgū laidis uzņēmums Intratuin Trade & Logistics, PO Box 228, 3440 AE Woerden, Nīderlande.

Dokumentācijā, ko nosūtīja Eiropas Komisijai, bija iekļauti šādi dokumenti:

— “GS” sertifikāts Nr. S 50121261, ko par YT5124AB tipa elektrisko zālienu pļaujmašīnu uzņēmumam YAT Electrical Appliance Co., Ltd, North Shiwei Road, Yuxin Town, South Lake Zone, 314009, Jiaxing, Zheijang, Ķīna izsniedzis TÜV Rheinland,

— sertifikāts, kas apliecina atbilstību Mašīnu direktīvai Nr. AM 50121263 0001, ko par tāda paša tipa zālienu pļaujmašīnu izsniedzis TÜV Rheinland,

— tirdzniecības līgums SC0903028, ko izsniedzis YAT Electrical Appliance Co., Ltd. 23-25 Maosheng Road, Lianghui Industrypark, Yuyao, Ningbo, Ķīna, kurā norādīts, ka ražojuma references numuri YT5124AB un 07426 attiecas uz tāda paša tipa elektrisko zālienu pļaujmašīnu.

Saskaņā ar minētās direktīvas 7. panta 2. punktu Komisijai pēc apspriešanās ar iesaistītajām personām jāpaziņo, vai tā atzīst aizliegumu par pamatotu. Ja atzīts, ka aizliegums ir pamatots, Komisija informē dalībvalstis, lai tās atbilstīgi 2. panta 1. punktā minētajiem pienākumiem attiecībā uz konkrēto mašīnu varētu veikt visus vajadzīgos pasākumus.

2. Nīderlandes iestāžu norādītie iemesli

Aizliegums, ko noteica Nīderlandes iestādes, tika pamatots ar to, ka elektriskā zālienu pļaujmašīna neatbilst šādām būtiskām veselības aizsardzības un drošuma prasībām, kuras izklāstītas Direktīvas 98/37/EK I pielikumā ar atsauci uz specifikācijām harmonizētajos Eiropas standartos EN 60335-2-77:2000 – Mājsaimniecības un līdzīga lietojuma elektroierīces. Drošums. 2–77. daļa: Īpašās prasības no elektrotīkla darbināmām kājniekvadāmām zālienu pļaujmašīnām, kuras norādītas TÜV Rheinland“GS” sertifikātā:

“1.3.3. – Apdraudējumi, ko rada krītoši vai izmesti objekti, un 1.3.7. Kustīgo daļu radīto apdraudējumu novēršana Pastāvēja risks, ka zālienu pļaujmašīna varēja radīt ievainojumus, jo rotējošā asmens apvalks nepieciešamo 3 mm vietā asmeni virs tā rotācijas līmeņa nosedz tikai 0,6 mm. Tādēļ izmesti objekti varētu radīt smagus ievainojumus. 1.7.4. – Norādījumi Lietošanas pamācībā nebija informācijas par drošu zālienu pļaujmašīnas izmantošanu slīpumā, un to darbinot vai velkot atpakaļgaitā.”

3. Komisijas atzinums

Komisija 2010. gada 30. jūlijā rakstiski sazinājās ar uzņēmumu Intratuin, kas ES tirgū laida 07426 tipa elektrisko zālienu pļaujmašīnu, aicinot sniegt savus apsvērumus saistībā pasākumu, ko īstenoja Nīderlandes iestādes.

Komisija 2010. gadā 30. jūlijā rakstiski sazinājās arī ar TÜV Rheinland, kas izsniedza YT5124AB tipa elektrisko zālienu pļaujmašīnu atbilstības sertifikātus, kuras, kā tika apgalvots, bija pilnīgi vienādas ar 07426 tipa elektriskajām zālienu pļaujmašīnām, uz kurām attiecas Nīderlandes noteiktais pasākums.

TÜV Rheinland atbildēja 2010. gada 12. augustā un apstiprināja, ka tā izsniedza YT5124AB tipa elektrisko zālienu pļaujmašīnu sertifikātu Nr. S 50121261 un AM 50121263 0001. Tā apgalvoja, ka testa paraugs neuzrādīja tās neatbilstības, kuras konstatēja Nīderlandes iestādes. Turklāt par “Intratuin” 07426 tipa elektrisko zālienu pļaujmašīnu tā nebija informēta un nevarēja apstiprināt, ka abi references numuri YT5124AB un 07426 attiecās uz vienu un to pašu ražojumu.

Atbilde no Intratuin līdz šim nav saņemta.

Komisija secina, ka nedz Intratuin, nedz TÜV Rheinland neapstrīd Nīderlandes iestāžu noteikto pasākumu. Tirdzniecības līgumā starp YAT un Intratuin norādīts, ka uzņēmumam Intratuin pārdotās elektriskās zālienu pļaujmašīnas bija ar references numuru YT5124AB, kas ir references numurs, kas norādīts TÜV Rheinland izsniegtajos sertifikātos Nr. S 50121261 un AM 50121263 0001.

Ievērojot pieejamo dokumentāciju, Komisija uzskata, ka Nīderlandes iestādes ir pierādījušas mašīnas, uz kuru attiecas ierobežojošais pasākums, neatbilstību iepriekšminētajām būtiskajām veselības aizsardzības un drošuma prasībām. Šīs neatbilstības rada pamatu nopietniem to personu apdraudējumiem, kuras lieto attiecīgo mašīnu.

Tādēļ pēc vajadzīgās procedūras izpildes Komisija atzīst, ka Nīderlandes iestāžu noteiktais pasākums ir pamatots.

Briselē, 2011. gada 11. februārī Komisijas vārdā – priekšsēdētāja vietnieks Antonio TAJANI

(1) OV L 207, 23.7.1998., 1. lpp.